text: Voldsom gårdbrand kan skyldes lyn
  10 august 2019 kl. 09.30
  Tidlig lørdag morgen blev en landejendom ved Bramming ramt af en voldsom brand.
  Det var ejendommens ejer, der opdagede branden og slog alarm kort efter klokken 06.30 lørdag morgen. Da havde ilden allerede godt fat i laden på den sammenbyggede og trelængede ejendom på Gummesmarkvej ved Bramming.
  Det lykkedes dog mandskabet fra Sydvestjysk Brandvæsen at forhindre, at branden bredte sig til stuehuset, men laden er udbrændt, og der er sket store skader på den tredje længe.
  Hverken mennesker eller dyr er kommet noget til ved branden, som sendte store røgskyer i vejret.
  - Branden kan være opstået som følge af tordenvejr og lynnedslag. Det skal vores teknikere nu forsøge at finde ud af, siger vagtchef Ole Aamann, Syd- og Sønderjyllands Politi, til TV SYD.
  Selve branden er nu slukket  - og efterslukningsarbejdet ventes afsluttet kort efter middag.
  